9. ΝΟΜΟΣ 651 της 27 Φεβρ./2 Μαρτ. 1915 Περί απαγορεύσεως της εξαγωγής και της επανεξαγωγής εμπορευμάτων. Επιτρέπεται εις τον υπουργόν των Οικονομικών, μετ’ απόφασιν του Υπουργικού Συμβουλίου, ν’ απαγορεύη δια πράξεως, δημοσιευομένης δια της Εφημερίδος της Κυβερνήσεως, την εις το εξωτερικόν εξαγωγήν ειδών, δυναμένων να θεωρηθώσιν ως λαθρεμπόριον, απόλυτον ή σχετικόν πολέμου, και την κατόπιν αποβιβάσεως εν προσωριναίς   αποθήκαις    τελωνείων επανεξαγωγήν τοιούτων ειδών, έτι δε και την επανεξαγωγήν των εν αποταμιεύσει και υπό μεταμόρφωσιν ή διαμετακόμισιν ευρισκομένων ομοίων ειδών και των επί προσωρινή ατελεία εισαχθέντων τοιούτων. Εξαιρέσεις του ανωτέρω κανόνος δύναται να επιτραπούν υπό του υπουργού των Οικονομικών. Κυρούται το από 3 Φεβρ. Β.Διάταγμα, δι’ ου επετράπη εις τον υπουργόν των Οικονομικών ν’ απαγορεύη την διαμετακόμισιν ειδών δυναμένων να θεωρηθώσιν ως λαθρεμπόριον πολέμου. Δια Β.Διατάγματος, προτάσει του Υπουργικού Συμβουλίου εκδιδομένου, θέλει ορισθή ο χρόνος, αφ’ ου ανασταλήσεται δι’ ωρισμένον χρόνον ή αορίστως η ισχύς του παρόντος νόμου. Επίσης δια Β.Διατάγματος δύναται να τεθή βραδύτερον εκ νέου εν ισχύϊ ο παρών νόμος δι’ ωρισμένον ή αόριστον χρόνον. 